विकलांग व्यक्तियों के लिए पांच समन्वित क्षेत्रीय केंद्र- श्रीनगर, लखनऊ, भोपाल, सुंदरनगर और गुवाहाटी में स्थापित किए गए हैं। पुनर्वास के क्षेत्र में पेशेवर कर्मचारी तैयार करने के लिए इन केंद्रों में प्रशिक्षण केंद्र चलाए जाते हैं और विकलांग व्यक्तियों को पुनर्वास सेवाएं उपलब्ध कराई जाती हैं। रीढ़ की हड्डी और हड्डी संबंधी अन्य विकलांगताओं के लिए मोहाली, कटक, जबलपुर और बरेली में चार पुनर्वास केंद्र क्षतिग्रस्त रीढ़ की हड्डी के उपचार और उपचार के बाद की बुनियादी सुविधाएं प्रदान कर रहे हैं जिससे प्रभावित व्यक्ति स्वतंत्र रूप से अपना कार्य कर सकें।